ژوئیه نین 19-دا فوتبول عذره تورکیه شامپیوناتی‌نین 33-جو تورونون ایکینجی گون قارشیلاشماسیندا "باشاکشهر" دوغما میداندا "کایسری سپور"و قبول ائدیب.
ماراق‌لی کئچن قارشیلاشما میدان صاحب‌لری‌نین مینیموم حسابلی غلبه‌سی ایله باشا چاتیب. اویوندا یگانه قولو 19-جو دقیقه‌ده ایستانبول کلوبونون یاریم مودافیچی‌سی محمود تکدمیر ووروب.
بو غلبه سایه‌سینده امتیاز‌لاری‌نین سایینی 69-ا چات‌دیران "باشاکشهر" کلوبو تورکیه سوپرلیگی‌نین سونونا بیر تور قالمیش شامپیون اعلان ائدیلیب. سوپرلیگانین 2016-2017 و 2018-2019-جو ایل مؤوسوم‌لرینده ایکینجی یئری توتان ایستانبول تمثیلچی‌سی تاریخینده ایلک شامپیون‌لوغونو قازانیب.
"باشاکشهر" عینی زاماندا "قالاتاسارای" (22 دفعه)، "فنرباخچا" (19)، "بشیکتاش" (15)، "ترابزونسپور" (6) و "بورساسپور"دان (1) سونرا تورکیه-‌ده قیزیل مدال‌لاری قازانان 6-جی کلوب اولوب.
"کونیاسپور"ا 3:4 حسابی ایله اودوزان "ترابزونسپور" گوموش مدال شانسینی دا تهلوکه‌یه آتیب. "سیواس سپور"لا "بشیکتاش" ایسه اؤز مئیدانیندا غلبه قازانیب. خصوصاً ده، "بشیکتاش" ایستانبول دربی‌سینده "فنرباغچا"نی 2:0 حسابی ایله مغلوب ائدیب. ایلک "4-لوک"دکی تیملر دقیق‌لشسه ده، 2-3-جو یئرلری کیم‌لرین توتاجاغی سون توردا معین‌لشه‌جک.
دوغما میدانیندا "آلانیاسپور"ا مغلوب اولان "آنکاراگوجو" ایسه سوپر لیگی ترک ائدن ایلک کلوب اولوب.
تورکیه شامپپیوناتیندا حاضیردا "باشاکشهر" 69 امتیازلا تورنیر جدو‌لی‌نین لیدری‌دیر. "ترابزونسپور" 62 امتیازلا ایکینجی‌دیر. "سیواس سپور" 60 امتیازلا اوچونجو، "بشیکتاش" کلوبو ایسه 59 امتیازلا دؤردونجو پیلله‌ده قرارلاشیب. سونراکی یئرلرده "قالاتاسارای" (55 امتیاز)، "آلانیاسپور" (54 امتیاز)، "فنرباغچا" (50 امتیاز) و دیگر تیملر گلیر. تورنیرین سونونجو پیلله‌لرینده ایسه "یئنی مالاتیاسپور" (32 امتیاز)، "کایسری سپور" (32 امتیاز) و "آنکاراگوجو" (29 امتیاز) کلوب‌لاری یئر آلیب‌لار.
